Diari Oficial de la Generalitat Valenciana


Sumari del DOGV 7044, del 12-06-2013 (2013/6120)

RESOLUCIÓ de 6 de juny de 2013, del director gerent de l'Agència Valenciana de Salut, per la qual s'aprova la convocatòria d'ajudes per a la realització de projectes d'investigació per a la millora de l'atenció del pacient crònic complex i del pacient susceptible de cures pal·liatives, que es desenrotllaran durant l'any 2013.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7044

Data del DOGV
:   12-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6120


Data del document
:   06-06-2013

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 6 de juny de 2013, del director gerent de l'Agència Valenciana de Salut, per la qual s'aprova la convocatòria d'ajudes per a la realització de projectes d'investigació per a la millora de l'atenció del pacient crònic complex i del pacient susceptible de cures pal·liatives, que es desenrotllaran durant l'any 2013. [2013/6120]  
La Conselleria de Sanitat està interessada a impulsar la investigació sanitària, com a factor estratègic per al desenrotllament i la millora de l'atenció sanitària als ciutadans, com a instrument per a augmentar la qualitat de les prestacions des de l'àmbit de la sanitat pública i com a suport difusor de bones pràctiques en l'activitat assistencial de totes les seues àrees.   
Mitjançant l'Orde 1/2012, de 8 de febrer, de la Conselleria de Sanitat (DOCV 6718, 21.02.2012), es van establir les bases generals del procediment de concessió d'ajudes per al desenrotllament de projectes d'investigació sanitària a la Comunitat Valenciana.  
En virtut de les facultats que em conferix el Decret 25/2005, de 4 de febrer, del Consell de la Generalitat, pel qual s'aproven els Estatuts reguladors de l'Agència Valenciana de Salut, i el Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de gestió de l'Agència Valenciana de Salut, resolc:  
  
  
Primer. Objecte de la convocatòria  
A l'empara de les bases generals de procediment de concessió d'ajudes establides en l'Orde 1/2012, de 8 de febrer, de la Conselleria de Sanitat (DOCV 6718, 21.02.2012), es procedix a realitzar la convocatòria d'ajudes per al desenrotllament de projectes d'investigació per a la millora de l'atenció del pacient crònic complex i del pacient susceptible de cures pal·liatives, que es realitzaran al llarg de l'any 2013.  
  
  
Segon. Activitats objecte de les ajudes  
Els treballs científics acollits a esta convocatòria estaran basats en l'evidència científica i hauran de ser aplicats a l'activitat assistencial de l'Agència Valenciana de Salut relacionada amb l'atenció a la cronicitat i les cures pal·liatives. Els projectes d'investigació hauran de versar sobre els temes que es consideren prioritaris a la Comunitat Valenciana, pel que fa a investigació aplicada a l'atenció al pacient crònic complex i l'atenció pal·liativa:  
1. Projectes relacionats amb l'avaluació de servicis prestats als pacients crònics complexos i/o en fase final de vida.  
2. Models organitzatius que garantisquen la continuïtat assistencial en pacients crònics complexos i /o en fase final de vida.  
3. Avaluació de costos de l'atenció i consum de recursos en pacients crònics complexos i/o en fase final de vida.  
4. Projectes relacionats amb la seguretat de pacient crònic polimedicat i /o en fase final de vida.  
5. Projectes relacionats amb l'atenció de les necessitats psicosocials dels pacients crònics complexos i/o al final de la vida.  
6. Projectes relacionats amb l'autonomia del pacient crònic complex i/o en fase final de vida i el suport a les persones cuidadores.  
7. Projectes relacionats amb l'atenció al final de la vida en pacients no oncològics i pacients infantojuvenils.  
  
Tercer. Finançament  
Les ajudes d'investigació en matèria d'atenció a crònics i cures pal·liatives es finançaran amb càrrec als pressupostos de la Generalitat, línia de subvenció T7476000 del programa pressupostari 01.15.04.7766.284.51.0, de Salut Mental i Atenció Sanitària de Mitjana i Llarga Estada, per un import total màxim de quaranta-un mil nou-cents vint euros (41.920 €).   
La concessió de l'ajuda d'investigació està condicionada per l'existència de crèdit, adequat i suficient per a això, en els pressupostos de la Generalitat de l'any 2013.   
Quart. Sol·licitants i beneficiaris  
Podran tindre la condició de sol·licitants i beneficiaris les institucions o equips professionals que tinguen relació amb la prestació, investigació, formació i difusió en l'atenció a la cronicitat i cures pal·liatives, i que desenrotllen la seua activitat a la Comunitat Valenciana  
  
  
Quint. Gastos subvencionables  
Els gastos subvencionables per estes ajudes són gastos de personal, gastos d'adquisició de béns corrents i de contractació de servicis, i gastos de funcionament de les entitats beneficiàries tal com s'establix en la disposició quinta de les bases generals del procediment de concessió.  
  
  
Sext. Formalització i presentació de les sol·licituds  
1. La formalització i presentació de les sol·licituds es realitzarà segons el procediment establit en la disposició octava de les bases generals del procediment de concessió. La sol·licitud anirà acompanyada de la documentació següent:  
a. Sol·licitud d'ajuda segons el model normalitzat (model 1)  
b. Declaració responsable en què s'acredite:  
Que l'entitat sol·licitant:  
- No ha rebut ni sol·licitat cap altra subvenció o ajuda pública o privada, ni ha utilitzat cap altre ingrés o recurs per al projecte presentat, o que  
- Ha rebut o sol·licitat les ajudes o utilitzat els recursos o ingressos públics que s'especifiquen.  
Que l'import total, incloent-hi el sol·licitat per a esta convocatòria, no supera el 100 % del cost del projecte.  
c. En el cas d'haver rebut amb anterioritat subvencions de la Generalitat o d'altres administracions públiques en les matèries objecte d'esta convocatòria, presentar una declaració responsable en què acredite que ha complit les obligacions dimanants de la concessió.  
d. Currículum de la persona investigadora principal i de totes les persones col·laboradores del projecte segons el model normalitzat (model 2).   
e. Memòria cientificotècnica del projecte segons el model normalitzat (model 3). Inclourà, entre altres, el pressupost detallat que se sol·licita per a la realització del projecte, i una relació de les persones que integren el grup de treball amb les seues firmes corresponents. Tant la memòria cientificotècnica com el pressupost sol·licitat per al projecte estaran adequats a la duració del desenrotllament del projecte d'un any.  
  
f. informe favorable de la comissió d'investigació o responsable d'investigació del centre.  
g. Els documents corresponents a la sol·licitud (model normalitzat 1), els currículum de tots els investigadors del grup (model normalitzat 2) i la memòria cientificotècnica del projecte (model normalitzat 3), a més d'en paper, s'adjuntaran en suport digital. Estos models normalitzats es publicaran en la guia PROP de la Generalitat (). No s'admetrà la presentació d'esta documentació en models diferents dels que s'adjunten a esta resolució. La documentació informàtica de les sol·licituds d'una mateixa entitat poden anar conjuntament en el mateix suport informàtic, com a carpetes diferents degudament identificades amb el nom de l'investigador principal.  
  
2. Cada investigador només podrà participar en un dels projectes presentats, ja siga com a investigador principal o com a col·laborador. Els investigadors que s'incloguen en més d'una sol·licitud d'ajuda hauran d'optar per una d'estes.  
3. La firma de l'investigador principal en la sol·licitud d'ajuda comportarà la certificació que la informació presentada en suport informàtic i suport paper és exactament la mateixa.   
4. La presentació de les sol·licituds comportarà l'autorització a l'òrgan gestor per a demanar els certificats que acrediten que l'entitat sol·licitant està al corrent del compliment de les obligacions tributàries amb l'Agència Estatal d'Administració Tributària, la Conselleria d'Hisenda i Administració Pública i amb la Seguretat Social en els termes establits en l'article 22.4 del Reglament de la Llei General de Subvencions, aprovat pel Reial Decret 887/2006, de 21 de juliol. No obstant això, els sol·licitants d'estes ajudes podran denegar expressament el consentiment per a l'obtenció de la documentació esmentada anteriorment, i en eixe cas hauran d'aportar esta documentació.  
  
5. Els beneficiaris de les ajudes presentaran una declaració responsable sobre el compliment dels requisits per a ser considerats organismes d'investigació, que segons el que disposa el Marc Comunitari d'Ajudes Estatals a la Investigació, Desenrotllament i Innovació (2006/C323/01) (d'ara en avant Marc I+D+i), és qualsevol entitat, com ara una universitat o institut d'investigació, amb independència de la seua condició jurídica (constituït d'acord amb el dret públic o privat), que tinga com a principal objectiu realitzar investigació fonamental, investigació industrial o desenrotllament experimental, i difondre'n els resultats mitjançant l'ensenyament, la publicació o la transferència de tecnologia; i s'hi exigix, a més, que tots els beneficis es reinvertisquen en eixes activitats, la divulgació dels seus resultats o l'ensenyament.   
  
6. Els beneficiaris de les ajudes presentaran davant del centre gestor una declaració responsable del fet que no realitzen activitats econòmiques, o que en cas de realitzar-les, poden distingir-se les econòmiques de les no econòmiques, realitzar-se una separació d'ingressos i costos, i assegurar que les inversions que se subvencionaran no repercutiran en les activitats econòmiques que puga realitzar la fundació beneficiària.   
  
7. Es podrà requerir al sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
8. El termini de presentació de sol·licituds finalitzarà als 10 dies hàbils comptats a partir de l'endemà de la publicació d'esta resolució en el Diari Oficial de la Comunitat Valenciana.  
  
Sèptim. Instrucció  
1. L'òrgan encarregat de l'ordenació i instrucció del procediment serà la Direcció General d'Assistència Sanitària, a través del Servici d'Atenció al Pacient Crònic i d'Hospitals de Mitjana i Llarga Estada, que, d'ofici, acordarà totes les actuacions necessàries per a la determinació, coneixement i comprovació de les dades d'acord amb les quals s'ha de pronunciar la resolució. Es delega en la persona titular de l'òrgan instructor l'aplicació, desenrotllament i interpretació d'esta resolució.  
  
2. Una vegada finalitzat el termini de presentació de les sol·licituds, es procedirà a la instrucció de les ajudes segons establix la disposició novena de les bases generals del procediment de concessió.   
3. Una vegada finalitzat el termini d'esmena, es publicarà en la pàgina web de la Conselleria de Sanitat la relació definitiva de sol·licituds admeses i excloses per a avaluació.  
  
Octau. Avaluació  
L'avaluació de les sol·licituds es realitzarà segons s'establix en la disposició novena de les bases generals del procediment de concessió. Es regirà basant-se en els criteris de valoració fixats en el resolc deu i la realitzarà la comissió de valoració que té la composició com es detalla en el resolc nové.  
Basant-se en l'informe de la comissió es formularà la proposta de resolució provisional amb la quantia concedida, que es notificarà als interessats que hagen sigut proposats com a beneficiaris, i se'ls remetrà el document d'acceptació corresponent, que haurà de ser tornat omplit degudament, amb el vistiplau de l'investigador principal i del responsable del seu centre de treball, en el termini de cinc dies hàbils. L'acceptació de la subvenció per part dels beneficiaris podrà realitzar-se a través del correu electrònic per mitjà de l'enviament de la documentació degudament firmada i escanejada.   
  
Nové. Comissió de valoració  
Es constituirà una comissió de valoració que examinarà i valorarà les sol·licituds presentades i admeses per tal d'avaluar-les. Esta comissió s'ajustarà en el seu funcionament al règim establit per als òrgans col·legiats segons la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
Esta comissió estarà composta per:  
- La persona titular de la Direcció General d'Assistència Sanitària, o persona en qui delegue, que actuarà com a president o presidenta de la comissió.  
- La persona titular de la Subdirecció General de Planificació i Gestió Sanitària o persona en qui delegue.  
- La persona titular de la Direcció del Servici d'Atenció al Pacient Crònic i d'Hospitals de Mitjana i Llarga Estada o persona en qui delegue.  
- La persona titular de la Direcció del Servici de Protocol·lització i Integració Assistencial o persona en qui delegue.  
- Un/a representant de la Direcció General d'Ordenació, Avaluació, Investigació, Qualitat i Atenció al Pacient.  
- Un/a representant del Servici d'Atenció al Pacient Crònic i d'Hospitals de Mitjana i Llarga Estada, que actuarà com a secretari o secretària de la comissió, i que intervindrà amb veu, però sense vot, d'acord amb l'article 25.3.a de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Criteris de valoració  
Per a l'avaluació de les sol·licituds es tindran en compte els criteris següents:  
- Qualitat cientificotècnica del projecte d'investigació presentat (50 %):   
Disseny. Plantejament, fonamentació, evidència científica, experiència científica de l'equip en el tema proposat, amb menció d'antecedents i resultats obtinguts en treballs previs. Objectius. Metodologia. Pla de desenrotllament del projecte amb menció d'indicadors que s'aplicaran i resultats que es pretenen aconseguir.  
- Caràcter multicèntric i multidisciplinari del projecte (10 %).  
- Factibilitat i adequació del projecte: recursos humans, pressupost i calendari de treball als objectius que es proposen (20 %).  
- Rellevància prevista del projecte d'investigació en relació a l'impacte potencial sobre la millora de la pràctica assistencial sobre el pacient crònic complex i/o al final de la vida a la Comunitat Valenciana i adequació als objectius definits en el punt dos (20 %).   
  
Onze. Resolució  
Correspon a la persona titular de l'Agència Valenciana de Salut dictar la resolució definitiva de la concessió de les ajudes, que serà publicada en el Diari Oficial de la Comunitat Valenciana.   
  
Dotze. Pagament i justificació  
El termini de presentació dels justificants de gasto requerits conclourà el 15 de novembre de 2013, i correspondran a gastos executats durant l'anualitat 2013.  
L'ordenació dels pagaments corresponents es realitzarà d'acord amb els criteris inclosos en l'article 47 bis del text refós de la Llei d'Hisenda Pública Valenciana, després de la comprovació i l'aprovació de la documentació justificativa de l'aplicació correcta del finançament concedit.  
  
D'acord amb la disposició tretze de les bases generals del procediment de concessió, amb caràcter previ a tots i cada un dels pagaments, serà necessària la comprovació i aprovació de la documentació que justifique l'aplicació efectiva i correcta de la suma lliurada. La persona titular de l'òrgan instructor emetrà un certificat de comprovació i aprovació dels justificants, així com de l'acreditació del compliment dels fins que justifiquen la concessió de la subvenció.  
La justificació dels gastos s'acreditarà, davant de l'òrgan instructor corresponent, per mitjà de la presentació de la documentació que establix la disposició catorzena de les bases generals del procediment de concessió.  
La justificació científica de la realització del projecte es remetrà a l'òrgan instructor corresponent durant el primer trimestre de l'any 2014, per mitjà de la memòria científica final del projecte segons el model normalitzat (model 4), que es podrà trobar en la guia PROP de la Generalitat (www.prop.gva.es).  
L'incompliment total o parcial dels requisits i obligacions establits en esta resolució, o en l'orde que establix les bases generals del procediment de concessió, comportarà deixar sense efecte la subvenció concedida, o minorar-la, en cas d'incompliment parcial de l'actuació o justificació per quanties inferiors.  
  
Tretze. Normativa aplicable  
En tot allò no establit en esta resolució, i que hi siga aplicable, es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el text refós de la Llei d'Hisenda Pública de la Generalitat Valenciana, aprovat pel Decret legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
  
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, s'ha remés l'informe corresponent a la Direcció General de Projectes i Fons Europeus sobre la no-subjecció a l'article 107 del Tractat de Funcionament de la Unió Europea (ant. art. 87 TCE), de les ajudes que es convoquen en esta resolució, per no comportar cap avantatge econòmic per a les empreses i no falsejar la competència ja que no afecten els intercanvis comercials entre els estats membres.  
  
  
Catorze. Recursos contra la convocatòria  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per la Llei 4/1999 de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, pot ser objecte de recurs potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant del director gerent de l'Agència Valenciana de Salut en el termini d'un mes comptador des de l'endemà de la publicació d'esta resolució.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació d'esta resolució.  
Esta resolució produirà efectes a partir de l'endemà de la publicació en el Diari Oficial de la Comunitat Valenciana.  
  
València, 6 de juny de 2013.- El director gerent de l'Agència Valenciana de Salut: Manuel Escolano Puig.